Limpopo-plaasmoord: Boervrou se liggaam gevind‘n Gedeelte van die gebrande plaashuis. Foto: Die Spoorsnyers/Facebook Die liggaam van Una Lötter (64) is Maandagoggend gevind nadat sy sedert Sondagaand vermis was toe sy en haar man op hul plaas naby Modimolle aangeval en vermoor is. Kol. Ronel Otto, woordvoerder van die polisie, het gesê Una se liggaam is in die puin van die afgebrande huis gevind. Volgens Otto sal nadoodse ondersoeke gedoen word om die oorsaak van die egpaar se dood vas te stel. Haar man, Robbie (69), se liggaam is omstreeks 19:00 Sondagaand voor die egpaar se brandende huis aangetref. Die Heritage Protection Group het gesê Una se liggaam is ná ŉ grootskaalse grond- en lugsoektog gevind. Robbie se liggaam is ontdek nadat bure van die egpaar gesien het hoe die huis op hul plaas brand en hulle te hulp gesnel het. Sy liggaam is voor die huis aangetref met veelvuldige wonde aan sy kop. Otto het gesê polisie kon nog nie vasstel watter wapen gebruik is nie. Maroela Media het vroeër berig goed wat uit die huis gesteel is, is in die veld om die huis gevind waar dit agtergelaat is. ŉ Vierwielmotorfiets wat ook gesteel is, is later in Phagameng in Modimolle gevind, nadat die verdagte ŉ ongeluk daarmee gemaak en gevlug het. Die polisie ondersoek ŉ saak van moord, huisbraak en brandstigting. Niemand is nog in verband met die voorval in hegtenis geneem nie.